Omaolossa tehdyn oirearvion jälkeen hoito alkaa nopeammin – Ekhvan lämä-hoitajat nyt mukana

Etelä-Karjalan hyvinvointialueella (Ekhvalla) osa Omaoloon tulevista yhteydenotoista ohjautuu nyt Ekhvan lääkkeenmääräämishoitajille. Kun Omaolo.fi-palvelussa tehty oirearvio antaa vahvistetun epäilyn nielutulehduksesta, ohjautuu asiakas eteläkarjalaiselle lämä-hoitajalle jatkohoitoon. Myös arkisin klo 00–15 välillä virtsatieoirearvion täyttäneet asiakkaat ohjautuvat jatkohoitoa saadakseen lämä-hoitajille. Oirearvioiden kautta tulevat yhteydenotot käsitellään arkisin klo 8–15.

Omaolo.fi-verkkopalvelun oirearviot antavat asiakkaalle oireisiin sopivan ja lääketieteelliseen tutkimustietoon perustuvan arvion hoidon tarpeesta. Oirearvion perusteella asiakas saa vaivaansa ohjeet ja neuvot tai hänet ohjataan terveydenhuollon ammattilaiselle. Oirearviot on tarkoitettu vain yli 15-vuotiaille ja oirearviota ei voi täyttää puolesta asioiden alaikäisen lapsen puolesta.

Avopalveluiden palvelupäällikkö Eija-Liisa Vikström suosittelee, että sairastuessa tehdään oirearvio Omaolossa, sillä se nopeuttaa hoidon alkamista.
– Kun asiakkaan hoito tietyissä Omaolon oirearvioissa jatkuu suoraan eteläkarjalaisille lämä-hoitajille, pystymme tarjoamaan alueen asukkaille aiempaa sujuvamman palveluketjun. Paikallinen osaaminen saadaan heti käyttöön, Vikström kertoo.

– Lääkkeenmääräämishoitajamme ottaa yhteyttä asiakkaaseen joko soittamalla tai lähettämällä viestin Omaolo-palvelun kautta. Puhelun perusteella asiakkaalle voidaan virtsatieinfektiossa kirjoittaa lääkeresepti. Tarvittaessa asiakas pyydetään lähimmän lämä-hoitajan vastaanotolle esimerkiksi nielunäytettä varten. Silmien rähmimiseen, vuotamiseen tai punoitukseen liittyvä Omaolon oirearvio tarjoaa tarvittaessa mahdollisuuden varata ajan suoraan lämä-hoitajan vastaanotolle, valottaa Vikström palvelun kulkua.

Palvelu on ollut 2.3.2026 lähtien aiempaa paikallisempaa, kun tiettyjen oirearvioiden tekemisen jälkeen asiakkaan hoitoa jatkavat eteläkarjalaiset lämä-hoitajat, joita on palvelussa mukana 19. Ekhvan omana toimintana palvelu pystytään tuottamaan aiempaa kustannustehokkaammin.

Lisätietoja:

Eija-Liisa Vikström, palvelupäällikkö, puh. 040 670 6241, eija-liisa.vikstrom@ekhva.fi

Lue lisää lämä-hoitajien toimenkuvasta:

Ekhvan tiedote 18.11.2025: Sairaanhoitaja voi määrätä lääkkeitä – nopeampaa hoitoa yhdellä käynnillä - Etelä-Karjalan hyvinvointialue

Omaolo.fi

Omaolo on valtakunnallinen sosiaali- ja terveydenhuollon verkkopalvelu, jonka tarkoitus on edistää asukkaiden terveyttä ja hyvinvointia. Palvelu tukee oma- ja itsehoitoa sekä ohjaa tarvittaessa oikea-aikaisesti ammattilaisen arvioon. Omaolon linkki löytyy myös Oma Ekhvasta.

Omaolon avulla voidaan arvioida hoidon tarvetta ja kiireellisyyttä muun muassa seuraavissa tilanteissa:

• yksittäisen terveysongelman tai useiden oireiden arviointi
• terveyden ja hyvinvoinnin arviointi
• sairauden tai sen riskien arviointi
• ohjaus hoidon piiriin ja hyvinvointia edistäviin palveluihin

Omaolo on tarkoitettu yli 15‑vuotiaille Suomessa vakituisesti asuville, jotka ovat oikeutettuja julkisiin sote-palveluihin. Osa sisällöistä soveltuu myös alle 15‑vuotiaille. Ammattilaiset käyttävät palvelua asiakkaan hoidon tukena. Omaolo ei ole tarkoitettu henkeä uhkaavissa tilanteissa. Omaolo on CE-merkitty lääkinnällinen laite.

www.omaolo.fi

Lisäys 10.3.2026 klo 15.05: Lisätty ingressiin oirearvioiden kautta tulevien yhteydenottojen käsittelyaika klo 8–15 välillä.